### NN 98/2025 (4.7.2025.), Odluka o usvajanju Jamstvenog programa »EFRR Pojedinačna jamstva«

VLADA REPUBLIKE HRVATSKE

1366

Na temelju članka 9. stavka 1. Zakona o poticanju razvoja malog gospodarstva (»Narodne novine«, br. 29/02., 63/07., 53/12., 56/13. i 121/16.) i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18, 80/22. i 78/24.), Vlada Republike Hrvatske je na sjednici održanoj 3. srpnja 2025. donijela

ODLUKU

O USVAJANJU JAMSTVENOG PROGRAMA
 »EFRR POJEDINAČNA JAMSTVA«

I.

Usvaja se Jamstveni program »EFRR Pojedinačna jamstva«.

Jamstveni program iz stavka 1. ove točke sastavni je dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Jamstvenim programom iz točke I. ove Odluke samostalno donosi odluku o usvajanju proizvoda (financijskog instrumenta) te druge odluke koje su nužne za provedbu usvojenog proizvoda (financijskog instrumenta).

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/282
 Urbroj: 50301-05/14-25-2
 Zagreb, 3. srpnja 2025.

Predsjednik
 mr. sc. Andrej Plenković, v. r.

JAMSTVENI PROGRAM
 »EFRR POJEDINAČNA JAMSTVA«

Hrvatska agencija za malo gospodarstvo, inovacije i investicije (u daljnjem tekstu: HAMAG-BICRO) u okviru Jamstvenog programa »EFRR Pojedinačna jamstva« (u daljnjem tekstu: Program) izdaje jamstva za pokriće dijela glavnice kredita ili leasinga subjektima malog gospodarstva koji uspješno posluju, a financira se iz sredstava Europskog fonda za regionalni razvoj (EFRR). Svi subjekti malog gospodarstva moraju udovoljiti uvjetima ovoga Programa.

I. CILJ PROGRAMA

Cilj Programa je jačanje održivog rasta i konkurentnosti MSP-ova i otvaranje radnih mjesta u njima poticanjem aktivnosti financijskih institucija. U provedbi ovog Programa HAMAG-BICRO surađuje s poslovnim bankama te drugim financijskim institucijama. Putem državnog jamstva poduzetnicima se olakšava pristup financiranju smanjenjem potrebnih kolaterala prilikom zaduživanja te nižom kamatnom stopom u odnosu na komercijalne uvjete.

II. UVJETI DEFINIRANI PROGRAMOM

|  |  |  |
| --- | --- | --- |
| Značajka mjere | Mjera A – »EFRR Pojedinačna  jamstva« za investicijske kredite | Mjera B – »EFRR Pojedinačna jamstva« za kredite za obrtna sredstva |
| Minimalni iznos jamstva | 300.000,01 euro | 300.000,01 euro |
| Maksimalni iznos jamstva | 10.000.000,00 eura | 1.000.000,00 eura |
| Maksimalna stopa jamstva | 80 %  50 % za jamstva preko 5.000.000,00 eura | 80 % |
| Minimalno trajanje jamstva | 1 godina | 1 godina |
| Maksimalno trajanje jamstva | Nije propisano | 5 godina |
| Udio obrtnih sredstava | najviše 30 % od iznosa kredita | 100 % |
| Premija rizika (jednokratno) | Do 0,5 % iznosa  odobrenog jamstva | Do 1 % iznosa odobrenog jamstva |
| Naknada za izmjene | Izmjene uvjeta nakon Odluke o odobrenju naplaćuju se sukladno Pravilniku o naknadama HAMAG-BICRO-a | |
| Obuhvat jamstva | Glavnica kredita | Glavnica kredita |

Ovim programom dodjeljuju se potpore sukladno:

– Uredbi komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (u daljnjem tekstu: Uredba de minimis) i Pravilniku o dodjeli potpore male vrijednosti (de minimis), klasa: 403-01/24-01/02; urbroj: 567-10-24-1, od 7. ožujka 2024.

– Uredbi Komisije (EU) br. 651/2014. od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Opća uredba o skupnom izuzeću) (u daljnjem tekstu: Opća uredba) sa svim njenim izmjenama sadržanim u Uredbi Komisije (EU) br. 2017/1084 od 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova (SL L 156/1, 20. 6. 2017.), Uredbi Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (SL L 215/2020, 7. 7. 2020.), Uredbi Komisije (EU) 2021/1237 od 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članka 107. i 108. Ugovora (SL L 270/30, 29. 7. 2021.) i Uredbi Komisije (EU) 2023/1315 od 23. lipnja 2023. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora i Uredbe (EU) 2022/2473 o proglašenju određenih kategorija potpora poduzetnicima koji se bave proizvodnjom, preradom i stavljanjem na tržište proizvoda ribarstva i akvakulture spojivima s unutarnjim tržištem u primjeni članaka 107. i 108. Ugovora (SL EU, L167, 30. 6. 2023.) i Programu dodjele državnih potpora HAMAG-BICRO-a, klasa: 403-01/24-01/01, urbroj: 567-10-24-2, od 7. ožujka 2024.

III. ROK VAŽENJA PROGRAMA

Ovaj Program stupa na snagu danom donošenja, a važi do 31. prosinca 2029.

Program će se provoditi na način da je državne potpore u okviru ovog Programa sukladno Općoj uredbi moguće dodjeljivati do 31. prosinca 2026. uz eventualnu mogućnost produljenja dodjele samo ako, prije isteka trajanja, dođe do produljenja trajanja primjene Opće uredbe pri čemu dodjela državnih potpora može trajati do kada je produljena primjena Opće uredbe, a najkasnije do 31. prosinca 2029. do kada je predviđeno trajanje ovog Programa.

Potpore male vrijednosti u okviru ovog Programa moguće je dodjeljivati do 31. prosinca 2029. do kada je Uredbom de minimis definirana primjena potpora male vrijednosti.